Pēdējos divus gadus esmu veltījusi, lai saprastu
kā cilvēki sasniedz sapņus.
Kad domājam par saviem sapņiem
un pēdām, ko vēlamies atstāt pasaulē,
pārsteidzoši ir tas,
cik ļoti mūsu sapņi pārklājas ar tiem projektiem, kas nekad nepiepildās.
(Smiekli)
Tāpēc es šodien runāšu
par pieciem veidiem, kā nesekot saviem sapņiem.
Pirmais: ticēt ātriem panākumiem.
Jūs zināt šo stāstu, vai ne?
IT čalis izveidoja mobilo lietotni un ātri pārdeva to par lielu naudu.
Ziniet, stāsts var izklausīties ticami, bet varu derēt, ka tas ir nepilnīgs.
Ja papētīsiet dziļāk, šis cilvēks līdz tam būs izveidojis 30 citas lietotnes
un viņam ir maģistra vai doktora grāds šajā jomā.
Viņš ir strādājis pie šī jautājuma jau 20 gadus.
Tas tiešām ir interesanti.
Par mani pašu Brazīlijā runā, ka esmu ātri sasniegusi panākumus.
Es esmu no pieticīgas ģimenes,
un divas nedēļas pirms pieteikšanās termiņa studijām MIT,
es uzsāku pieteikšanās procesu.
Un, lūk! Es tiku iekšā.
Varētu nodomāt, ka tas ir ātrs panākums,
bet tas bija iespējams tikai tāpēc, ka 17 gadus pirms tam
es nopietni pievērsos mācībām.
Ātri panākumi vienmēr ir rezultāts tam,
kas dzīvē darīts pirms tam.
Otrais: ticēt, ka kādam citam ir atbildes uz jūsu jautājumiem.
Kāds vienmēr grib jums palīdzēt, vai ne?
Visvisādiem cilvēkiem – ģimenei, draugiem, uzņēmējdarbības partneriem –
ir viedokļi par to, kā jums būtu jārīkojas:
"Ka es tev saku, tev jāiet pa šo ceļu."
Bet lai pa kuru ceļu jūs arī ietu, tas atkal sadalās citos ceļos.
Un šie lēmumi jāpieņem pašiem.
Nevienam citam nav perfektu atbilžu jūsu dzīvei.
Un jums šie lēmumi jāpieņem, vai ne?
Dzīves ceļi ir neskaitāmi, un jums gadīsies kļūdīties,
bet tā ir daļa no procesa.
Trešais – un šis ir smalks, bet ļoti svarīgs:
atslābt, kad izaugsme ir nodrošināta.
Kad dzīvē viss ir lieliski,
jūs esat izveidojuši lielisku komandu
un jūsu ienākumi aug, un viss ir nokārtots,
laiks atslābt.
Kad publicēju pirmo grāmatu,
es smagi strādāju, lai to izplatītu visā Brazīlijā.
Tāpēc to lejuplādēja vairāk nekā 3 miljoni cilvēku,
vairāk nekā 50 000 nopirka papīra izdevumu.
Kad uzrakstīju turpinājumu, zināmi panākumi bija garantēti.
Pat ja es neko daudz necenstos, pārdošanas rezultāti būtu pietiekami labi.
Bet pietiekami labi nekad nav pietiekami labi.
Tuvojoties virsotnei,
jāstrādā vairāk nekā jelkad un jāatrod atkal jauna virsotne.
Varbūt, ja es drusku pacenstos, daži simti tūkstoši to izlasītu,
un tas jau ir ļoti labi.
Bet, ja pastrādāšu vairāk nekā jelkad,
es varu sasniegt miljonus lasītāju.
Tādēļ es nolēmu ar savu jauno grāmatu doties uz ikvienu Brazīlijas štatu.
Un es jau redzu vēl augstāku virsotni.
Nav laika atslābt.
Ceturtais ieteikums, un tas ir patiešām svarīgs:
vainot kādu citu.
Es arvien dzirdu ļaudis sakām:
"Man bija šī lieliskā ideja, bet neviens investors to nenovērtēja",
"Es radīju šo lielisko produktu,
bet tirgus situācija bija slikta, un tas neguva panākumus",
vai "Es nevaru atrast labus darbiniekus, mana komanda ir nespējīga."
Ja jums ir sapņi,
jūsu uzdevums ir tos īstenot.
Jā, varbūt ir grūti atrast labus darbiniekus.
Jā, varbūt tirgus situācija ir slikta.
Bet, ja neviens neinvestē jūsu idejā,
ja neviens nepērk jūsu produktu,
tajā noteikti ir arī jūsu vaina.
(Smiekli)
Noteikti.
Jums jāķeras pie sapņu īstenošanas.
Neviens nesasniedz sapņus vienatnē,
bet, ja jūs nespējat tos īstenot, tā ir jūsu, nevis citu vaina.
Esiet atbildīgi par saviem sapņiem.
Un pēdējais ieteikums, kas arī ir ļoti svarīgs:
ticiet, ka svarīgi ir tikai paši sapņi.
Reiz es redzēju kādu reklāmu –
tur bariņš draugu kāpa kalnā, ļoti augstā kalnā,
un tas bija ļoti grūti.
Viņi pūlējās vaiga sviedros, tas bija grūti.
Viņi kāpa un kāpa, līdz beidzot sasniedza virsotni.
Protams, viņi nolēma to nosvinēt, vai ne?
"Nosvinēsim!
Jā! Mēs to paveicām, esam virsotnē!"
Pēc divām sekundēm viņi palūkojās viens uz otru un teica:
"Nu, ko, kāpsim lejā."
(Smiekli)
Dzīve nekad nav tikai mērķi paši par sevi.
Dzīve ir ceļš.
Jā, ir jāizbauda arī paši mērķi,
bet ļaudis mēdz domāt, ka pastāv sapņi,
un, kad kāds no sapņiem ir sasniegts,
tā ir kā kāda pasakaina vieta, kurā valda laime.
Bet sapņa sasniegšana ir mirkļa sajūta,
taču dzīve tāda nav.
Vienīgais visu sapņu sasniegšanas veids
ir pilnīga katra soļa izbaudīšana visā ceļa garumā.
Tas ir vislabākais veids.
Un jūsu ceļš ir vienkāršs – tas sastāv no soļiem.
Daži soļi būs stingri,
dažreiz gadīsies paklupt.
Ja solis ir stingrs – sviniet, jo daudzi svinēšanu gaida ļoti ilgi.
Bet, ja paklūpat, mācieties no tā.
Ja katrs solis kļūst par mācību vai svinībām,
jūs noteikti šo ceļu izbaudīsiet.
Tātad pieci ieteikumi:
ticiet ātriem panākumiem,
ticiet, ka kādam ir atbildes uz jūsu jautājumiem,
ticiet, ka drīkst atslābt, ja izaugsme ir nodrošināta,
ticiet, ka vainīgs ir kāds cits,
un ticiet, ka svarīgi ir tikai paši sapņi.
Ticiet man, ja jūs tos ievērosiet, jūs savus sapņus nogalēsiet.
(Smiekli)
(Aplausi)
Paldies.